Нобэ
Къуалэбзухэм я дунейпсо махуэщ
Ауанымрэ дыхьэшхымрэ я махуэщ
Абхъазым нобэ къару щегъуэт хабзэщIэм. 2016 гъэм мэлыжьыхьым и 1-м къыщыщIэдзауэ а хэкум визэншэу ихьэну хуит ящIыр Абхъазыр щIыналъэ щхьэхуэу къэзылъыта къэралхэм я цIыхухэрщ.
1748 гъэм урым къалэ Помпеи къыщIэтIыкIыжын щIадзащ. Везувий вулканым ди эрэм и 79 гъэм къибыргъукIын щыщIидзам кърихуа пшахъуэмрэ сахуэмрэ а къалэр зэрыщыту щIаIубауэ щытащ.
1778 гъэм США-м и долларым и дамыгъэр къагупсысащ. Нью-Орлеан щыщ хьэрычэтыщIэ Полок Оливерщ абы и сурэтыр зыщIар.
1920 гъэм къызэрагъэпэщащ Литвам и хъыбарегъащIэ IуэхущIапIэр — иджы ЭЛЬТА агентствэр.
1931 гъэм Симферо- поль къыщызэIуахащ Кърым медицинэ институтыр. Иджыпсту ар Вернадскэм и цIэр зезыхьэ Кърым федеральнэ университетым хыхьэ медицинэ академиерщ.
1938 гъэм Швейцарием утыку къыщрахьащ бгъэткIу хъу кофер.
1956 гъэм Берлин (ФРГ) къыщызэрагъэпэщащ Германием и федеральнэ тIасхъэщIэх IуэхущIапIэр.
1995 гъэм лэжьэн щIидзащ «Урысей жылагъуэ телевидение» каналым. Иджы абы зэреджэр «Япэ каналщ».
Урыс тхакIуэшхуэ, дунейпсо литературэм и классик Гоголь Николай къызэралъхурэ илъэс 207-рэ ирокъу.
Германием и къэрал къулыкъущIэ, а къэралым и япэ канцлеру щыта Отто фон Бисмарк къызэралъхурэ илъэс 201-рэ ирокъу. И ткIиягъым щхьэкIэ абы «гъущIым къыхэщIыкIа канцлер» хужаIэу щытащ.
Урыс композитор цIэрыIуэ, пианист, дирижёр Рахманинов Сергей къызэралъхурэ илъэси 143-рэ ирокъу.
Совет авиаконструктор, СССР-м щIэныгъэхэмкIэ и академием и академикыу щыта, Социалист Лэжьыгъэм и ЛIыхъужь, «Як» кхъухьлъатэ цIэрыIуэр езыгъэщIа, Сталиным и цIэр зезыхьэ саугъэтыр хэней- рэ, Лениным и саугъэтыр, СССР-м и Къэрал саугъэтыр зрата Яковлев Александр къызэралъхурэ илъэси 110-рэ ирокъу.
Тележурналист, Урысей телевиденэм и академием и япэ президенту щыта Познер Владимир и ныбжьыр илъэс 82-рэ ирокъу.
УэрэджыIакIуэ, Адыгэ Республикэм и цIыхубэ артисткэ, УФ-м щIыхь зиIэ и артисткэ Щауэжь Розэ къыщалъхуа махуэщ.
КъШР-м и цIыхубэ дохутыр, жылагъуэ лэжьакIуэ Тэмазэ Анатолэ и ныбжьыр илъэс 73-рэ ирокъу.
ЩоджэнцIыкIу Алий и цIэр зезыхьэ Къэбэрдей къэрал драмэ театрым и актрисэ, Адыгэ Республикэмрэ КъБР-мрэ щIыхь зиIэ я артисткэ КIуэкIуэ Елизаветэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 14 — 15, жэщым градуси 6 — 7 щыхъунущ.
